C 47/114
SK
Úradný vestník Európskej únie
7.2.2023
Streda 6. júla 2022
80.
víta prijatie národnej stratégie stíhania vojnových zločinov na roky 2021 – 2026 a nedávny začiatok činnosti rôznych orgánov a mechanizmov podávania správ v súvislosti s ňou; podčiarkuje význam transparentného a inkluzívneho vykonávania stratégie; naliehavo vyzýva srbské orgány, aby rozhodne zasiahli proti glorifikácii odsúdených vojnových zločincov a aby prestali s polarizujúcou rétorikou a činmi, ktoré narúšajú integritu susedných krajín a ohrozujú stabilitu a zmierenie v regióne; naliehavo vyzýva srbské orgány, aby preukázali skutočné odhodlanie vyšetriť prípady vojnových zločinov a predložiť ich súdu; opakuje, že je neprípustné, aby sa v Európe popierala genocída; 81. podčiarkuje význam regionálnej spolupráce v oblasti vojnových zločinov a nezvestných osôb a vyzýva srbské orgány, aby odsúdili všetky formy nenávistných prejavov, kampane zastrašovania a verejné schvaľovanie či popieranie genocídy, zločinov proti ľudskosti a vojnových zločinov; vyjadruje poľutovanie nad tým, že niektoré srbské orgány a niektorí srbskí politici aj naďalej popierajú genocídu v Srebrenici; vyzýva srbské orgány, aby zabezpečili pokračovanie súdnych procesov za vojnové zločiny, a to aj na miestnej úrovni, a dosiahli spravodlivosť pre obete tým, že uznajú a budú rešpektovať súdne rozsudky o vojnových zločinoch, budú bojovať proti beztrestnosti vojnových zločinov, vyšetria prípady nezvestných osôb, preskúmajú pohrebiská a podporia domácich prokurátorov, aby postavili páchateľov pred súd; 82. odsudzuje rastúcu prítomnosť odsúdených vojnových zločincov, ako sú Veselin Šljivančanin, Dragoljub Ojdanić a Nikola Šainović, v mediálnom priestore, ktorý využívajú na šírenie nenávisti a neznášanlivosti voči národnostným menšinám v Srbsku; 83. vyzýva EÚ a jej spojencov, aby sa ešte viac usilovali o zmierenie; víta obnovenú angažovanosť spojencov EÚ, najmä vymenovanie osobitných vyslancov USA, Spojeného kráľovstva a Nemecka pre západný Balkán, vyzýva ich, aby sa zapojili do úzkej spolupráce a koordinácie s vyslancom EÚ s cieľom posilniť pákový efekt a poskytovať súdržné poradenstvo a podporu; 84. opätovne vyjadruje podporu iniciatíve na zriadenie regionálnej komisie pre zistenie faktov o vojnových zločinoch a iných prípadoch závažného porušovania ľudských práv spáchaných na území bývalej Juhoslávie (RECOM); 85. víta začiatok uplatňovania zóny bez roamingu na celom západnom Balkáne od 1. júla 2021, čo zlepšilo prepojenosť a občanom a podnikom v regióne prinieslo hmatateľné a konkrétne výhody; víta prijatie Brdského vyhlásenia podpísaného predstaviteľmi EÚ a vedúcimi predstaviteľmi krajín západného Balkánu, v ktorom sa tiež uznáva význam tohto úspechu; naliehavo vyzýva Radu a Komisiu, aby spolupracovali s orgánmi krajín západného Balkánu na zrušení roamingových poplatkov medzi západným Balkánom a Európskou úniou; 86. naliehavo vyzýva srbské orgány, aby jednoznačne podporili vytvorenie spoločného regionálneho trhu v rámci berlínskeho procesu ako odrazový mostík na prístupovej ceste do EÚ; zdôrazňuje, že všetky programy regionálnej hospodárskej spolupráce na západnom Balkáne by mali byť inkluzívne a prijateľné pre všetkých šesť krajín; ich cieľom by malo byť zavedenie rovnocennej spolupráce medzi všetkými šiestimi krajinami a zároveň by sa podporilo prehĺbenie harmonizácie s normami a acquis EÚ;
Sociálne a hospodárske reformy 87. víta pokrok dosiahnutý v rozvoji fungujúceho trhového hospodárstva, aj keď štát si ponecháva v hospodárstve silný vplyv, a skutočnosť, že vplyv krízy spôsobenej ochorením COVID-19 na hospodárstvo bol úspešne zmiernený okrem iného včas prijatými fiškálnymi opatreniami a opatreniami na podporu meny; vyzýva napriek tomu srbské orgány, aby poskytovali zraniteľným domácnostiam a podnikom v súvislosti s pandémiou cielenú podporu; konštatuje, že EÚ naďalej poskytuje Srbsku nevyhnutnú podporu zameranú na sociálno-ekonomickú obnovu a okamžité zdravotné potreby, vrátane dodatočnej pomoci vo výške 10 miliónov EUR; 88. so znepokojením konštatuje, že sa nevyšetrilo žiadne z obvinení uvedených v predchádzajúcej správe investigatívnych novinárov o manipulácii vlády so štatistikami týkajúcimi sa ochorenia COVID-19 na politické účely; zdôrazňuje, že dôvera a transparentnosť majú mimoriadny význam v úsilí vlády v boji proti ochoreniu COVID-19, a preto naliehavo vyzýva srbskú vládu, aby poskytla občanom všetky relevantné štatistiky; 89. konštatuje, že napriek zlepšeniam trh práce stále trpí štrukturálnymi problémami a musí sa vyrovnávať s výzvami v oblasti demografie a migrácie; vyzýva Srbsko, aby zlepšilo pozíciu žien na pracovnom trhu a viac prispôsobilo vzdelávanie a odbornú prípravu potrebám trhu práce, najmä v oblasti odborného vzdelávania a prípravy a v súvislosti so zelenou a digitálnou transformáciou;